## Til Teknisk avd. Hammerfest kommune, ved Øyvind Sundquist

Viser til revisjon av arealplan i Hammerfest kommune, der man fra kommunens side ønsker inn forslag til områder som kan benyttes til næringsvirksomhet.

I forbindelse med utarbeiding av ny arealplan for Hammerfest kommune, søker Seiland King Crab (SKC) om lokasjoner for pilotprosjekt til oppdrett av kongekrabber. Prosjektbeskrivelse foreligger og er allerede redegjort for i møte mellom Fiskeridirektoratet, Hammerfest kommune, TFFK, Fylkesmannen, Kystverket, Mattilsynet og SKC.

Det er noen skjær i sjøen og således flere forhold som må avklares før man går videre med å sende inn søknad om fangstbasert akvakultur. Bla. må lokasjon for oppdrettet avklares. Vi vet at temp er viktig styringsfaktor for vekst når betingelsene for trivsel ellers er oppfylt. Det er avgjørende for oppdrett av krabbe på grunt vann at bunnforholdene er gode, at vannets saltinnhold er tilfredsstillende og at straumforholdene er slik at det er god sirkulasjon i vannet. Det må også være mulig å rense området for avføring om dette skulle bli et problem. Derfor vil et område med dybde på 15 – 20 meter i dette prosjektet være ideelt. Man vil kunne overvåke krabbens utvikling og helse på en god måte og høste verdifulle erfaringer for et anlegg av større omfang. Så langt synes kongekrabben og vokse best når sjøtemperaturen er 8-9 gr. Hvilket målinger på bunnen i Fiskebuktpollen på Nordre Seiland har vist gjennom sommermånedene. Vinterstid vil den nok være lavere, men på ingen måte være en trussel for krabbens helse.

Hva angår sirkulasjon og utskifting av vann vil denne greit forbedres gjennom å grave en renne over eidet på Fiskebuktholmen, slik at tidevannet kan strømme fritt ut og inn av Fiskebuktpollen. SKC har vært i kontakt med noen av grunneierne om evt. kjøp av Fiskebuktholmen. Det gjenstår imidlertid fortsatt flere pkt. som må diskuteres før dette er ferdigforhandlet. Uansett vil man kunne bruke sjøområdet til forsøket. Det er også egnet på grunn av sin lette adkomst, noe som er viktig for pilotprosjektet. Fiskebuktpollen på Nordre Seiland vil således være vår Alternativ 1 lokasjon i uttestingsfasen. Så til alternative lokasjoner, også med hensyn på oppdrett i stor skala.

### Alternativ 2

Om ikke pilotområdet i Fiskebuktpollen svarer til forventningene bør alternative områder utredes.

Stedet som anses nestbest for SKC pilot, er trolig Eidvågen. Eidvågfjorden er en terskelfjord, den er 1,5 km lang og 350-400 meter bred med en dybde på ca. 50 meter, og har et stort område med slett bunn. Allerede nå fiskes det krabbe der, og den største som er fanget er over 5 kg, noe som tyder på at der er tilstrekkelig med mat og en god vannsirkulasjon. Krabben trives der og synes å være ved god helse. Anlegget vil være enkel å overvåke og således velegnet for den type utprøving vi planlegger utført.

###  Alternativ 3

For en større oppskalering av initiativet vårt tror vi Jøfjorden med relativt store dyp passer best. Grieg Seafood har allerede lakseoppdrett der, men SKC vil ikke komme i konflikt med dem da vi ønsker lokasjon lenger inn i fjorden og avstanden vil være ca. 3 km mellom anleggene. Det fiskes pt. krabbe like ved Grieg Seafoods anlegg av de lokale så vel som tilreisende fiskere, og krabben synes ikke å reagere på avfall derfra. Primært ønskes området i Saubukta utenfor Sauberget både for utprøving og evt. oppdrett i stor skala.